KIRJALLINEN KYSYMYS P-0347/01 esittäjä(t): Samuli Pohjamo (ELDR) komissiolle. Viidennen puiteohjelman pienyritysohjelma Craftin valmistelurahan maksatusten viivästykset.



Virallinen lehti nro 235 E , 21/08/2001 s. 0183 - 0184



KIRJALLINEN KYSYMYS P-0347/01 esittäjä(t): Samuli Pohjamo (ELDR) komissiolle (6. helmikuuta 2001) Aihe: Viidennen puiteohjelman pienyritysohjelma Craftin valmistelurahan maksatusten viivästykset Komission 5. puiteohjelman pienyritysohjelmassa Craft valmistelurahan (exploratory award payment) maksatuksissa on ollut runsaasti viivästyksiä. Käytäntöjä tulisi yksinkertaistaa, jolloin kiinnostus rahoitusta kohtaan kasvaisi ja saataisiin enemmän ja parempia hakemuksia. Mielestäni arvioinnin tulokset tulisi ilmoittaa koordinaattorille välittömästi arvioinnin jälkeen. Nyt ilmoitusaika on 13 viikkoa hakemuksen jättämisestä, vaikka arviointi tapahtuu yleensä heti haun päätyttyä. Valmistelurahan maksatusasiakirjoja tulisi yksinkertaistaa. Tällä hetkellä vaaditaan payment request form ja short report on activities -asiakirjat. Jälkimmäinen asiakirja on turha, koska komissio ja koordinaattori ovat tehneet Explotary award Contract -asiakirjan, jossa koordinaattori sitoutuu tekemään hakemuksen sopimuksen mukaan. Pienyritykset säästäisivät vaivaa ja komissio säästyisi vuosittain kymmenientuhansien asiakirjasivujen vastaanotolta ja käsittelyltä. Maksatusten käsittelyä voitaisiin lyhentää 30 päivään nykyisestä 60 päivästä. Hakijoille tulisi ilmoittaa yksi faksinumero/sähköpostiosoite, johon voidaan tehdä kaikki Craft-asioita koskevat tiedustelut, ja joihin tulisi vastata viimeistään seitsemän päivän kuluessa. SME Specific Measures Cooperative Research (CRAFT) ohjeistus tulisi yksinkertaistaa ja ajantasaistaa. Mitä komissio aikoo tehdä, jotta edellä mainittuihin asioihin saadaan parannuksia? Philippe Busquinin komission puolesta antama vastaus (16. maaliskuuta 2001) Komissio on pyrkinyt erilaisin toimenpitein parantamaan useita parlamentin jäsenen mainitsemia seikkoja ja ajaa aktiivisesti uusia parannuksia. Parlamentin jäsen mainitsee kysymyksessään, että ehdotusten tekijät joutuvat odottamaan pitkään arvioinnin tuloksia. Toukokuussa 2000 otettiin käyttöön nopeutettu ilmoitusmenettely eli ehdotusten tekijöille ilmoitetaan arvioinnin tulokset 68 viikon kuluessa erän koontipäivästä. On myös otettu käyttöön keskitetty palvelupiste (Single Entry Point), jotta pk-yritysten olisi entistä helpompi pitää yhteyttä komission tutkimusohjelmiin. Keskitetty palvelupiste vastaa kysymyksiin suoraan tai siirtää yhteydenotot asianomaiseen yksikköön. Palvelu toimii periaatteella, että tiedusteluihin vastataan vuorokauden kuluessa. Esiselvitystukeen (Exploratory Awards) liittyvien sopimusperusteisten suoritteiden osalta toimintakertomus on tarpeen, jotta voidaan varmistaa, että sovittu työ on suoritettu, tai jotta voidaan tarvittaessa selvittää, miksi sopimuksesta on poikettu. Tarkoituksena on kuitenkin tuottaa pk-yrityksille mahdollisimman vähän ylimääräistä työtä. Kuudennen tutkimuksen ja teknologisen kehittämisen puiteohjelman uusien ja parannettujen toimien valmistelussa on asetettu etusijalle pk-yrityksille suunnattujen hanketyyppien yksinkertaistaminen entisestään.